Document ID: 32014R0374

Title and Content:
ΚΑΝΟΝΙΣΜΟΣ (ΕΕ) αριθ. 374/2014 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 16 Απριλίου 2014. για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η Ουκρανία είναι χώρα-εταίρος προτεραιότητας στο πλαίσιο της ευρωπαϊκής πολιτικής γειτονίας και της ανατολικής εταιρικής σχέσης. Η Ένωση επιδιώκει να αναπτύξει με την Ουκρανία μια ολοένα στενότερη σχέση, η οποία θα υπερβαίνει την απλή διμερή συνεργασία και θα περιλαμβάνει τη σταδιακή πρόοδο προς την κατεύθυνση της πολιτικής σύνδεσης και της οικονομικής ολοκλήρωσης. Στο πλαίσιο αυτό, διεξήχθησαν κατά το διάστημα 2007-2011 διαπραγματεύσεις για τη σύναψη συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφ’ ενός, και της Ουκρανίας, αφετέρου, («η συμφωνία σύνδεσης»), περιλαμβάνοντας και μια σφαιρική και σε βάθος ζώνη ελεύθερων συναλλαγών (DCFTA), η οποία συμφωνία μονογραφήθηκε από τα δύο μέρη στις 30 Μαρτίου 2012. Σύμφωνα με τις διατάξεις της DCFTA, η Ένωση και η Ουκρανία θα δημιουργήσουν ζώνη ελεύθερων συναλλαγών εντός μεταβατικής περιόδου μέγιστης διάρκειας 10 ετών από την έναρξη ισχύος της συμφωνίας σύνδεσης, σύμφωνα με το άρθρο XXIV της Γενικής Συμφωνίας Δασμών και Εμπορίου του 1994. (2) Λόγω των πρωτοφανών προκλήσεων που αντιμετωπίζει η Ουκρανία σε επίπεδο ασφάλειας, πολιτικής και οικονομίας, και για να στηριχθεί η οικονομία της, είναι σκόπιμο να μην αναμείνουν τα δύο μέρη την έναρξη ισχύος των διατάξεων της συμφωνίας σύνδεσης που αφορούν τη DCFTA, αλλά να επισπευστεί η εφαρμογή της μέσω αυτόνομων εμπορικών προτιμήσεων και να αρχίσει μονομερώς η μείωση ή η κατάργηση των δασμών που επιβάλλει η Ένωση στα εμπορεύματα καταγωγής Ουκρανίας, σύμφωνα με τον πίνακα παραχωρήσεων που παρατίθεται στο παράρτημα IA της συμφωνίας σύνδεσης. (3) Για την αποτροπή κάθε κινδύνου απάτης, η παροχή του ευεργετήματος των αυτόνομων εμπορικών προτιμήσεων θα πρέπει να τελεί υπό την αίρεση, αφενός, της συμμόρφωσης της Ουκρανίας με τους σχετικούς κανόνες καταγωγής των προϊόντων και τις συναφείς διαδικασίες και, αφετέρου, της ανάπτυξης αποτελεσματικής διοικητικής συνεργασίας με την Ένωση. Επιπλέον, η Ουκρανία θα πρέπει να απόσχει από την επιβολή νέων δασμών ή επιβαρύνσεων ισοδύναμου αποτελέσματος ή νέων ποσοτικών περιορισμών ή μέτρων ισοδύναμου αποτελέσματος για εισαγωγές με προέλευση την Ένωση, ή από την αύξηση του σημερινού επιπέδου των δασμών ή επιβαρύνσεων ή από την επιβολή οποιωνδήποτε άλλων περιορισμών. (4) Είναι αναγκαίο να προβλεφθεί η επαναφορά των κανονικών δασμών του κοινού δασμολογίου, κατόπιν σχετικής έρευνας της Επιτροπής, για οποιοδήποτε προϊόν προκαλεί ή απειλεί να προκαλέσει σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων. (5) Σε περίπτωση μη τήρησης οποιουδήποτε από τους όρους του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για την προσωρινή αναστολή του συνόλου ή μέρους των προτιμησιακών διευθετήσεων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (1). (6) Ο παρών κανονισμός εφαρμόζεται έως την έναρξη ισχύος ή, κατά περίπτωση, την προσωρινή εφαρμογή του τίτλου IV (εμπόριο και θέματα εμπορίου) της συμφωνίας σύνδεσης,,και το αργότερο έως την 1η Νοεμβρίου 2014. (7) Λόγω του επείγοντος χαρακτήρα του θέματος, είναι σημαντικό να εφαρμοστεί εξαίρεση από την περίοδο των οκτώ εβδομάδων η οποία προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Προτιμησιακές ρυθμίσεις Οι τελωνειακοί δασμοί που επιβάλλονται στα εμπορεύματα καταγωγής Ουκρανίας μειώνονται ή καταργούνται σύμφωνα με το παράρτημα I. Άρθρο 2 Προϋποθέσεις για τις προτιμησιακές ρυθμίσεις Το ευεργέτημα των προτιμησιακών ρυθμίσεων που θεσπίζονται με το άρθρο 1 υπόκειται στους ακόλουθους όρους: α) τήρηση των κανόνων καταγωγής των προϊόντων και των σχετικών διαδικασιών, που προβλέπονται στον τίτλο IV κεφάλαιο 2 τμήμα 2 του κανονισμού (ΕΟΚ) αριθ. 2454/93 της Επιτροπής (2) β) τήρηση των μεθόδων διοικητικής συνεργασίας που προβλέπονται στα άρθρα 121 και 122 του κανονισμού (ΕΟΚ) αριθ. 2454/93 γ) αποτελεσματική διοικητική συνεργασία της Ουκρανίας με την Ένωση για την πρόληψη κάθε κινδύνου απάτης δ) μη επιβολή, από την Ουκρανία, νέων δασμών ή επιβαρύνσεων ισοδύναμου αποτελέσματος και νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές που κατάγονται από την Ένωση ή μη αύξηση των σημερινών επιπέδων των δασμών ή επιβαρύνσεων ή μη επιβολή άλλων περιορισμών από 23 Απριλίου 2014. Άρθρο 3 Πρόσβαση σε δασμολογικές ποσοστώσεις 1. Τα προϊόντα που απαριθμούνται στα παραρτήματα II και III επιτρέπεται να εισάγονται στην Ένωση εντός των ορίων των ενωσιακών δασμολογικών ποσοστώσεων που καθορίζονται στα εν λόγω παραρτήματα. 2. Η διαχείριση των δασμολογικών ποσοστώσεων που αναφέρονται στην παράγραφο 1 του παρόντος άρθρου γίνεται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93, με εξαίρεση τις δασμολογικές ποσοστώσεις για συγκεκριμένα γεωργικά προϊόντα που αναφέρονται στο παράρτημα ΙΙΙ του παρόντος κανονισμού. 3. Η διαχείριση των δασμολογικών ποσοστώσεων για συγκεκριμένα γεωργικά προϊόντα που αναφέρονται στο παράρτημα ΙΙΙ του παρόντος κανονισμού γίνεται από την Επιτροπή σύμφωνα με τους κανόνες που θεσπίζονται βάσει του άρθρου 184 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3). Άρθρο 4 Προσωρινή αναστολή Αν η Επιτροπή διαπιστώσει ότι υπάρχουν επαρκή στοιχεία που αποδεικνύουν τη μη συμμόρφωση με τους όρους που παρατίθενται στο άρθρο 2, μπορεί να εκδώσει εκτελεστικές πράξεις για την αναστολή εξ ολοκλήρου ή εν μέρει των προτιμησιακών ρυθμίσεων που προβλέπονται στον παρόντα κανονισμό. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 6 παράγραφος 2. Άρθρο 5 Ρήτρα διασφάλισης Αν οι εισαγωγές προϊόντος καταγωγής Ουκρανίας που περιλαμβάνεται στο παράρτημα Ι του παρόντος κανονισμού προκαλούν ή απειλούν να προκαλέσουν σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων, η Επιτροπή μπορεί να επαναφέρει τους κανονικούς δασμούς του κοινού δασμολογίου όσον αφορά τις εν λόγω εισαγωγές, υπό τους όρους και σύμφωνα με τις διαδικασίες που προβλέπονται στα άρθρα 11 και 11α του κανονισμού (ΕΚ) αριθ. 55/2008 του Συμβουλίου (4), που εφαρμόζονται κατ’ αναλογία. Άρθρο 6 Διαδικασία επιτροπής 1. Για την εφαρμογή του άρθρου 3 παράγραφος 2 και του άρθρου 4 του παρόντος κανονισμού, η Επιτροπή επικουρείται από την επιτροπή τελωνειακού κώδικα, που συστάθηκε με το άρθρο 248α του κανονισμού (ΕΟΚ) αριθ. 2913/92 του Συμβουλίου (5). Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 7 Έναρξη ισχύος και εφαρμογή Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται έως την έναρξη ισχύος ή, κατά περίπτωση, την προσωρινή εφαρμογή του τίτλου IV της συμφωνίας σύνδεσης, και το αργότερο έως την 1η Νοεμβρίου 2014. Αν ο παρών κανονισμός παύσει να εφαρμόζεται πριν από την εν λόγω ημερομηνία, η Επιτροπή δημοσιεύει σχετική ανακοίνωση στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Στρασβούργο, 16 Απριλίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
5775
122
2449
614
4040
914
11

EuroVoc IDs (Expanded): 2519
5775
122
2449
614
4040
914
11

Dataset Source: meu

Split: test